Slnovrat (združenie pesničkárov)

Slnovrat je združenie slovenských folkových pesničkárov, založené v druhej polovici 70. rokov 20. storočia v Bratislave. 

 Charakteristika 
Slnovrat predstavoval „...typické združenie mestských folkových pesničkárov a v osemdesiatych rokoch priniesol aj nový spôsob textovania, okruhy tém a prácu so slovom, vychádzajúcu z hovorového jazyka. Texty Slnovratu predstavovali obsahový i poetický protipól k textom hlavného prúdu slovenskej pop music i rocku. Svojou tvorbou Slnovrat voľne nadviazal na tvorbu českých folkových pesničkárov i na slovenskú beatovú vlnu z druhej polovice šesťdesiatych rokov.“   

 História 
Folkové združenie pesničkárov Slnovrat vzniklo v Bratislave v druhej polovici 70. rokov 20. storočia ako slovenský pendant českého pesničkárskeho združenia Šafrán a v 80. rokoch patrilo k najvýraznejším predstaviteľom tzv. mestského folku na Slovensku. Tvorili ho Ivan Hoffman, Miloš Janoušek, Julo Kazimír, Olo Lachký, Pavel Malovič, Martin Mašek, Peter Michalovič, Karol Svozil a Dušan Valúch. 

Za oficiálny dátum vzniku Slnovratu sa považuje 1. marec 1979, kedy jeho členovia po prvýkrát spoločne vystúpili pod hlavičkou združenia Slnovrat. Koncert sa uskutočnil v pivničnom priestore Divadla u Rolanda, ktoré sa odvtedy stalo nielen domovskou scénou Slnovratu, ale aj prvou stálou folkovou scénou na Slovensku; vystúpili na ňom zakladajúci členovia združenia Ivan Hoffman, Miloš Janoušek, Julo Kazimír, Olo Lachký, Peter Michalovič a Dušan Valúch. Po treťom koncerte sa k zakladajúcim členom pridal Pavel Malovič; posledný člen, Martin Mašek, sa k združeniu pripojil v roku 1983.

Slnovrat bol od začiatku chápaný ako voľné združenie sólistov – pesničkárov, t.j. skladateľov, textárov a interpretov v jednej osobe. Jedinou výnimkou bol výhradný inštrumentalista – hráč na klarinet a flauty Karol Svozil, ktorý bol od začiatku osemdesiatych rokov spojený so Slnovratom tak neoddeliteľne, že o jeho členstve v združení nebolo diskusie.

Členovia Slnovratu počas existencie združenia účinkovali na všetkých významných slovenských aj českých festivaloch a podujatiach osemdesiatych rokov (Martinské Folkfórum, Porta, Poetická Lýra, Folkfórum, Blues na Dunaji, Koncerty Populáru, Valašský Špalíček, Ostravský Folkový kolotoč a i.).

Svoju existenciu Slnovrat oficiálne uzavrel v roku 1987 po odchode Ivana Hoffmana, keď sa jednotliví členovia rozhodli pokračovať v pesničkárskej dráhe pod vlastnými menami, ako sólisti. Napriek tomu neskôr združenie opäť obnovilo svoju činnosť a v pôvodnej zostave pokračovalo ešte začiatkom deväťdesiatych rokov.

V súčasnosti združenie Slnovrat a jeho členovia vystupujú už iba sporadicky, pravidelne hráva len trojica jeho pôvodných členov, Dušan Valúch, Miloš Janoušek a Karol Svozil, združených pod názvom Jednofázové kvasenie.

 Hudba 
Aj napriek svojej popularite nemalo združenie Slnovrat v osemdesiatych rokov možnosť vydať vlastnú platňu. Jedinými oficiálnymi nahrávkami Slnovratu z tohto obdobia boli pesničky, ktoré vyšli na sampleri Folkový kolotoč (z členov združenia na sampleri chýbal Ivan Hoffman).

Oficiálny debut združenia sa uskutočnil až v roku 2009, kedy české vydavateľstvo Indies Happy Trails vydalo dvoj-CD Nikdy tak nebolo, zostavené z archívnych nahrávok. Prvé CD tvorili záznamy koncertných vystúpení, druhý disk obsahoval štúdiové nahrávky. O dva roky neskôr Indies Happy Trails vydali pod názvom Triquetra ďalší album Slnovratu, ktorý tentoraz už tvorili nové, štúdiové nahrávky.

Nahrávky jednotlivých členov združenia sa objavili aj na CD Pesničkári slovenskí, ktoré vyšlo ako príloha ku knihe Miloš Janoušek a kol.: Folk na Slovensku (Hudobné centrum 2006). Pre televízny cyklus STV Pesničkári slovenskí boli nafilmované profily väčšiny členov Slnovratu (Jednofázové kvasenie – 1992, Ivan Hoffman – 1992, Pavel Malovič – 1992, Julo Kazimír – 1992, Matin Mašek – 1992, Dušan Valúch – 1996, Miloš Janoušek – 1996). Združeniu Slnovrat bol venovaný jeden diel koncertného cyklu STV Urobme si ticho (1999).

 Texty 
Texty pesničiek vyšli časopisecky (Dotyky, Medzičasopis, Slovenské pohľady) aj knižne. Najrozsiahlejšia antológia textov združenia vyšla v roku 1996 pod názvom Združenie pesničkárov SLNOVRAT: Texty 19791987, mnohé texty vyšli aj v knihách piesňových textov alebo poézie Miloša Janouška, Dušana Valúcha, Pavla Maloviča, Ivana Hoffmana a Martina Maška. Výber textov je obsiahnutý aj v profilovej publikácii slovenského folku Folk na Slovensku.

 Diskografia 
Samostatné albumy
 Nikdy tak nebolo (2 CD, Indies Happy Trails 2009)
 Triquetra (CD, Indies Happy Trails 2012)

Samplery
 Folkový kolotoč (LP, Opus 1990)
 Pesničkári slovenskí (CD, príloha ku knihe M. Janoušek a kol.: Folk na Slovensku, Hudobné centrum 2006). 

 Bibliografia-texty (výber) 
 HOFFMAN, Ivan: Verím, že sa to dá...  Tatran 1990.
 Združenie pesničkárov SLNOVRAT: Texty 1979-1987. Meritum 1995, ISBN 80-88791-10-3
 VALÚCH, Dušan: Vražedný dixieland. Vydavateľstvo Spolku slovenských spisovateľov 1999, ISBN 80-8061-039-8
 MALOVIČ, Pavel: Prírodný materiál. Meritum 1998, ISBN 80-88791-25-1
 MAŠEK, Martin: Morbídny čvak. Meritum 1999, ISBN 80-88791-28-6
 JANOUŠEK, Miloš: Vianoce v Beatleheme. Dilema 2000, ISBN 80-968029-9-2 

 Literatúra 
 REJŽEK, Jan.: Předpověď folkového počasí na Slovensku – Slnovrat. Melodie, č. 2, 1981, s. 45
 SNOPKO, Ladislav: Folk po slovensky. Populár, č. 10, 1984, s. 7-9
 MATZNER, Antonín. a kol.: Encyklopedie jazzu a moderní populární hudby. Supraphon 1990, s. 485  ISBN 80-7058-210-3
 -ba-: Združenie pesničkárov Slnovrat. Medzičasopis, č. 3, 1993, s. 66-70
 Združenie pesničkárov SLNOVRAT – Texty 1979-1987.  Meritum 1995, reed. ARCHpress 2004. ISBN 80-88791-10-3
 JANOUŠEK, Miloš: Divadlo u Rolanda alebo Roland-Retro. TÁLIA-press 1996, s. 97-116. ISBN 80-85718-32-4
 BALOGH, Alexander.: Slovenské pesničkárske združenie Slnovrat oslavuje „nedožité“ dvadsiate narodeniny, pre mnohých však existuje ďalej. Sme, 20. marca 1999
 JANOUŠEK, M. a kol.: Folk na Slovensku. Hudobné centrum 2006. ISBN 80-88884-76-4

 Referencie 

 Externé odkazy 
 www.slnovrat.eu 
 www.jednofazovekvasenie.sk 

Kategória:Slovenské folkové hudobné skupiny